Ի վերջո, Թովման աշխատանքի է անցնում «Տրանսգազ» ընկերությունում: Աշխատանքին զուգահեռ զբաղվում է նաև մեղվապահությամբ: Մի քանի տարի աշխատելուց հետո սակայն Թովմային հեռացնում են աշխատանքից. «Մեղուների փեթակներ շլանգ էի տարել, գազը միացնում էի, վառում, դեզինֆեկցիա էի անում: Գալիս են, հոտ են քաշում, թե` էս շլանգից հոտ ա գալիս: Տարան Երևան հասցրին, թե` քո աշխատողը գազ ա գողանում: Առանց հարցնելու, հետաքրքրվելու, թե ես գողանում եմ-չեմ գողանում, ինձ ասեցին` դիմում գրի, ազատվի: Չգրեցի, ասի` դիմում չեմ գրում, չեմ ազատվում, ազատում եք` դուք գրեք, որ գազ գողանալու համար հեռացնում եք: Ես էլ կտամ դատարան, կապացուցեմ, որ գազ չեմ գողանում ու կվերականգնվեմ, իմ մի տարվա աշխատավարձն էլ կտաք: Եկավ պայմանագրի ժամանակը, որ իմ հետ պետք ա պայմանագիր կապեին, չկապեցին, խզեցին: Իմ տնօրենին ասում եմ` ընկեր տնօրեն, հիմա որ իմ հետ պայմանագիր չես կապում, ես բողոքեմ, ի՞նչ պետք ա ասես: Ասում ա` կասեմ, որ հաշմանդամ ես ու չես համապատասխանում գործին: Ես իրանց լավագույն աշխատողներից եմ եղել: Մի հատ նկատողություն չեմ ունեցել»: